b'\n_START_ARTICLE_\nScott Winkler\n_START_SECTION_\nSeuraura\n_START_PARAGRAPH_\nWinkler oli Frisk Tigersin kasvatti. H\xc3\xa4n pelasi ensimm\xc3\xa4iset miesten pelins\xc3\xa4 sen kakkosjoukkueessa, Norjan I-divisioonassa kaudella 2006\xe2\x80\x932007. Kaudeksi 2007\xe2\x80\x932008 Winkler siirtyi Yhdysvaltoihin. H\xc3\xa4n valmistui kauden p\xc3\xa4\xc3\xa4tteeksi Blue Valley Northwest High Schoolista Overland Parkin kaupungissa, Kansasissa ja pelasi Russell Stoverin joukkueessa. Dallas Stars varasi Winklerin kolmannella kierroksella 89. pelaajana NHL:n varaustilaisuudessa 2008. Samana kes\xc3\xa4n\xc3\xa4 h\xc3\xa4net varasi my\xc3\xb6s USHL-joukkue Cedar Rapids RougRiders numerolla 141._NEWLINE_Kauden 2008\xe2\x80\x932009 Winkler pelasi USHL:\xc3\xa4\xc3\xa4 Cedar Rapids RoughRidersin riveiss\xc3\xa4. Vuosina 2009\xe2\x80\x932013 h\xc3\xa4n k\xc3\xa4vi Colorado Collegea. H\xc3\xa4net valittiin kolmen viimeisen yliopistokautensa p\xc3\xa4\xc3\xa4tteeksi WCHA:n akateemiseen t\xc3\xa4hdist\xc3\xb6kent\xc3\xa4lliseen. Winklerin oli tarkoitus pelata kaudella 2013\xe2\x80\x932014 l\xc3\xa4ht\xc3\xb6kohtaisesti Dallas Starsin farmijoukkueessa Texas Starsissa AHL:ss\xc3\xa4. H\xc3\xa4net kuitenkin l\xc3\xb6ydettiin 12. kes\xc3\xa4kuuta 2013 kuolleena vanhempiensa kodista Norjan Askerissa. Norjan poliisi on vahvistanut kuolintapauksen. Kuolinsyyt\xc3\xa4 ei ole annettu julkisuuteen. Poliisin mukaan tapauksessa ei kuitenkaan ep\xc3\xa4ill\xc3\xa4 rikosta.\n_START_SECTION_\nMaajoukkueura\n_START_PARAGRAPH_\nWinkler edusti Norjaa alle 20-vuotiaiden I-divisioonan MM-kilpailuissa vuosina 2009 ja 2010. Ensimm\xc3\xa4inen turnaus p\xc3\xa4\xc3\xa4ttyi B-lohkon pronssiin ja j\xc3\xa4lkimm\xc3\xa4inen kultaan sek\xc3\xa4 sarjanousuun seuraavaksi vuodeksi p\xc3\xa4\xc3\xa4sarjaan. H\xc3\xa4n voitti tehoilla 6+8=14 koko vuoden 2010 turnauksen B-lohkon piste- ja sy\xc3\xb6tt\xc3\xb6p\xc3\xb6rssin sek\xc3\xa4 jakoi maalip\xc3\xb6rssin voiton joukkuetoverinsa Jonas Djupvik L\xc3\xb8vlien kanssa. Winkler palkittiin my\xc3\xb6s B-lohkon parhaana hy\xc3\xb6kk\xc3\xa4\xc3\xa4j\xc3\xa4n\xc3\xa4._NEWLINE_Vuosina 2007 ja 2008 Winkler pelasi alle 18-vuotiaiden I-divisioonan MM-kilpailuissa. H\xc3\xa4n voitti ensimm\xc3\xa4isest\xc3\xa4 turnauksesta B-lohkon pronssia sek\xc3\xa4 j\xc3\xa4lkimm\xc3\xa4isest\xc3\xa4 kultaa, jolloin Norja nousi my\xc3\xb6s seuraavaksi vuodeksi p\xc3\xa4\xc3\xa4sarjaan. Winkler oli vuoden 2008 turnauksessa joukkueen paras pistemies ja sy\xc3\xb6tt\xc3\xa4j\xc3\xa4 tehoilla 2+5=7._NEWLINE_Winkler pelasi my\xc3\xb6s kolme A-maaottelua kaudella 2011\xe2\x80\x932012.\n_START_SECTION_\nMuuta\n_START_PARAGRAPH_\nScott Winklerin \xc3\xa4iti on norjalainen ja is\xc3\xa4 saksalaissyntyinen kanadalainen Rodney Winkler, joka on itsekin pelannut Norjassa j\xc3\xa4\xc3\xa4kiekkoa p\xc3\xa4\xc3\xa4sarjatasolla.'